**Коцойты Арсены 150 азы юбилей**

**(мыс**æ**н из**æ**р)**

**Цæгъды рагон музыкæ сындæггай. Тымбыл стъолыл къуымы Арсены къам, амонæг сæ разы лæууы æмæ дзуры:**

**Амонæг:** Алы бон æгас нæм цæут, зынаргъ хæлæрттæ! Ардæм нæ æрæмбырд кодта Ирыстоны цæрайæ чи царди æмæ абон дæр чи цæры уыцы зындгонд адæймаг Коцойты Арсен, ирон аивадон прозæйы раппæлинагдæр бындурæвæрджытæй иу.Сæххæст ыл 150 азы .Мах стам йе сфæлдыстадæн ын стыр аргъ чи кæны, уыцы адæм!

**Амонæг:** Абон нæм уазæгуаты сты нæ уарзон фысджытæ:

Агънаты Гæстæн,

**-Гор**æтгæрон районы культурæйы минæвæрттæ, Джызæлы администраци, цæрджытæ æмæ интеллигенци, скъола – интернаты ахуырдзаутæ æмæ Коцойты мыггаджы минæвæрттæ\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Мæн уырны нæ иумæйаг хъарутæй ацы литературон мысæн изæр кæй рауайдзæн хъарм, мидисджын æмæ ахадгæ. Сæрæвæрæн та скæндзыстæм нæ музыкалон æгасцуайæ . Зарæг «Фыдыбæстæ» зары Дойаты Стас.

**1.Зараг «ФЫДЫБÆСТÆ»**

**1-аг**. Æнусты сæрты нæм цы куырыхон хъуыдытæ æрхызт, уыдонæй иу зæгъы, ома, цæмæй адæмыхаттæн йæ миддуне банкъарай, уый тыххæй йын хъæуы æркæсын йе сфæлдыстады æрфытæм. Уым, æнæмæнг, зынгæ бынат ахсы æвзаг, уымæн æмæ уый у абоны æмæ ивгъуыдимæ цы дадзинтæй баст сты æнусты, уыцы рæхысы тæгтæй иу . Стæй уæд ивгъуыды бонты сусæгдзинæдтæм алæмæты дæгъæл.

Æвзаг у адæймаджы монцтæ æвдисæг, кæцы райхæлы, фыццаджыдæр, хъæлæсы фæрцы. Æмæ дунейыл та æппæт авналæн у æвзаг, бæлвырддæр та- мадæлон æвзаг.

Мæ уд, мæ зæрдæйы цы нкъарын

Æрмæст гъеуыдоныл фыссын.

Æз иу хъуыддаг мæ зæрдыл дарын-

Мæ уарзт Ирыстонæн дæттын.

Мæ дзырд, мæ зард мæ уды мидæг,

Æрмæст, мæ Иры зæхх, дæуæн.

Æнæ дæу сау æрхуым у фидæн

Куынæг æрвгæроны фæтæн.

Йæ мады хъарм хъæбул куыд уарзы,

Æз афтæ бауарзтон дæу дæр,

Дæ хъызт зымæг, дæ фæлмæн уалдзæг,

Нырид куы рафтауы сыфтæр.

Дæуæн нæ бавгъау кæндзæн цард дæр,

Мæ хъару ратдзынæн, мæ сæр.

Æрмæст цæмæй æнхъæвза дарддæр

Дæ тагъд цæугæ дæтты уынæр.

Мæ Иры зæхх, мæ уды стъалы,

Æз дын кæддæриддæр куывтон.

Æрмæст мын дидинæг ды калай,

Цæрай æнусмæ, Ирыстон!

**Амонæг:**

**К**оцойты мыггаджы лæгау – лæгтæ ис,

**О**, бахъуыды рæстæг нæ хъæуы фæдис…

**Ц**ы сахъгуырд лæппугуырд( бындзæфхад) –сæ бакаст бæллиц,

**О**, се фсин, сæ хотæм ирон æгъдау ис.

**И**с се хсæн сгуыхттæ, сæ разæй – Арсен,

**Т**æхуды, сæ хæрæфырт – фидар цæджындз.

**Ы**сты уæд сæ бæстæн фæзминаг, ды фен,

**А**гъдаухал, мæнгардæн сæ цæстыты сындз.

**Р**æубазыр Ирыстон, дæ кадыл сæ дзырд.

**С**æрбæрзонд дæ намыс æнустæм хæссынц.

**Е**х, прозæйы зæрин, нæ удварн, нæ куырд,

**Н**æ царды цырагъдар дæ номыл лæууынц.

**КОЦОЙТЫ АРСЕНЫ ЦАРДВÆНДАГ**

**Амонæг:** Коцойты Бибойы фырт Габоци ( йæ аргъуыды ном Арсен) райгуырд 1872 азы январы 15-æм бон Джызæлы зæхкусæджы хæдзары. Йæ мад Ханбечыр уыди Бæцæзаты чызг Зæронд Бæтæхъойы хъæуæй.Йæ цардæй ахицæн Арсен ма хæрзчысыл куы уыд, уæд. Арсенæн уыд дыууæ æфсымæры Малсæг æмæ Гадæццо, æмæ дыууæ хойы Фатка æмæ Налевкæ.

**Амонæг:** Фарастаздзыдæй Арсены радтой хъæуы райдайæн скъоламæ. Ам фылдæр ахуыр кодтой дины чингуытæ æмæ Арсены зæрдæмæ уый æппынæр нæ цыд, фæлæ дзы зæрдæргъæвд лæппуйы амондæн разынд хорз чиныгдон, афтæмæй фæгæрз и чингуытæ кæсыныл. Фæстæдæр бацыд Æрыдоны семинармæ, ам тынгдæр айста йæ зæрдæмæ литературæ, уæлдайдæр Къостайы зарджытæ. Фараст æмбалимæ иуахæмы Арсен фистæгæй фæцыд Дзæуджыхъæумæ Къостайы уынынмæ.

**Амонæг:** Арсен сывæллонæй рынчынтæгæнаг кæй рахаста, уый аххосæй каст нæ фæци семинар дæр. Сыздæхт Джызæлмæ йæ райгуырæн хæдзармæ.

**Амонæг:** Коцойты мыггаджы хистæртæ куыд дзырдтой, афтæмæй Арсен уыди гæрзарм. Иухатт сарæзта хъисфæндыр. Къæвда рæстæг – иу æм йе мгар лæппутæ æрæмбырд сты.Арсен –иу йæ хъисфæндырæй цагъта, иннæтæ та – иу кафгæ æмæ заргæ кодтой. Уæ рæгъмæ уын йæ уарзон цæгътытæй иу хæссæм.

**2.Цæгъдынц доулитыл, фæндыр æмæ балалайкæйыл Сæрмæт, Хетæг,Бола, Зæлинæ æмæ Галинæ**

**Амонæг:** Джызæлы  иузæрдионæй Арсен райдыдта литературон куыст фыссынмæ. Зæхкусæг адæмы хсæн уæвын, уыдоны тыхст цард, се намонд хъысмæт, сæ мæстытæ, се фхæрд уавæр йе сфæлдыстадон куыстæн уыдысты хъæздыг æрмæг.

**Амонæг:**  Чи йæ зыдта, уыдон дзурынц: сæрдыгон – иу цæхæрадоны, бæлæсты бын аууон ран, йæхи конд бандон æмæ стъол сæвæрдта, сæударæй – иу æрбадти, уымæй изæрмилтæм йæ сæр не схъилгæнгæйæ фыста æмæ фыста. Сыхбæстæй йæ чи уыдта, уыдонмæ æндæр кой нæ уыди, зæгъгæ, цымæ уыйбæрц цытæ фыссы ацы лæппу, йе мгæрттау æгæр – мæгуыр уынгмæ дæр куы нæ рауайдзæн.

**Амонæг:** Фæстæдæр уыцы хъизæмары цæрдтытæ равдыста йæ автобиографион уацмысты « Æнæном радзырд» æмæ « Цыппар æмæ ссæдз боны».

Арсен гыццыл йæ сæрæн куы фæци, уæд райдыдта кусын Цæгат Ирыстоны хъæуты райдайæн скъолаты ахуыргæнæгæй. Куыста Хъæдгæроны, Дæргъæвсы, Куырттаты комы Дæллагхъæуы – уым базонгæ Брытъиаты Елбыздыхъоимæ. Кæрæдзийы зæрдæмæ тынг фæцыд сæ зондахаст ахуыргæнджытæн. Уый æнхъæл чи уыд, æмæ мæнæ иумæ ныхас кæнынц фидæны ирон драмæйы фыд æмæ ирон прозæйы классик. Стæй куыста Уыналы, Хъобаны , уырдыгæй та афтыд Хуссар Ирыстонмæ, Калакмæ.

**Амонæг:** Арсен йе сфæлдыстадон куыст райдыдта газетты корреспонденцитæй, публицистон уацтæй. Уæд ирон æвзагыл периодикон мыхуыр нæма уыди æмæ æрвыста алыхуызон уацхъуыдтæ газеттæ «Терские ведомости», «Казбек» æмæ æндæртæм. 1895 азæй фæстæмæ йын зынын байдыдтой мыхуыры, бафыста-иу сыл йæ фæсномыгтæ: «Хабос», «Ботас», «А. К.

**Амонæг:** Уыцы рæстæджы йæ тыхтæ фæлварын байдыдта литературæйы, ныффыста роман «Фыдæлты æгъдæутты нывæндтæ». Ныффыста уырыссагау уацау «Чи у аххосджын?». Дыууæ уацмысæн дæр чиныгуадзæнты, Арсены ныхæстæм гæсгæ, æрцыд хорз аргъгонд, фæлæ дзы иуæн дæр нæ бантыст рæгъмæ рацæуын, нæ баззадысты сæ къухфыстытæ дæр. Æрмæст 1901–1902 азты йæ къухы бафтыд цалдæр радзырды уырыссаг æвзагыл мыхуыры рауадзын — «Хин», «Фидис», «Тутыр», легендæтæ «Хетæг», «Солнце и луна», радзырд « В поисках за счастьем» æмæ æндæртæ.

**Амонæг:** Фыссæг йæ фыццаг радзырдты æрæвæрдта ахсджиаг проблемæтæ. Фыццаджыдæр, уый æргом кæны фыдæлтæй баззайгæ зианхæссæг æгъдæутты мидис. Маст райсын, æфхæрд æфхæрдæй бафидын, лæгмæ лæг амарын – тыхджын уыдысты ирæттæм.Туг тугæй æхсадтой ирон адæм, æмæ уый уыди сæ царды стырдæр трагедитæй иу. Уыцы æнæуынон цаутæ равдыста йæ радзырд «Фидис» æмæ «Сæумæрайсом»-ы. Арсен йæ уацмысты раргом кодта тугисыны реакцион мидис.

**Амонæг:** Йе ннæ уацмыс «Дадолты мæт» -ы та равдыста Арсен талынг адæмы æууæндындзинад динамонджытыл , сæ мæнгардинады фæстиуджытæ. Фыссæг радзырды арæхстджынæй спайда кодта юморæй: цыбырзонд бинонтæ чындз æмæ ходыгъдтæ æнцонæй комынц сайын Биганонæн. Куыдфæстæмæ радзырд «Дадолты мæт»-æй фыссæг сарæзта пьесæ æмæ йæ схуыдта «Сау мигъ». Бакæсут дзы скъуыддзагмæ:

**Инсценировкæ « Дадолты мæт». Архайджытæ интернаты театралон къорд «Малусæг» , йæ разамонæг Дадианаты Неля**

**Амонæг:**Калачы уæвгæйæ Коцойты Арсен сфæнд кодта иллюстрацигонд журнал уадзын, кæцыйы сæйраг редактор уыд йæхæдæг. Журнал схуыдтой «Æфсир». Зынгæ бынат дзы ахстой , дины ныхмæ, адæмы сæрызонд талынггæнæг æгъдæутты ныхмæ чи сидт, ахæм уацмыстæ. Арæх дзы цыдис сатирикон æрмæг, æмæ уый фæрцы ноджы тыхджындæр кодта йæ ахадындзинад.

**Амонæг:** Ирон прозæйы хуыздæр уацмыстæй иу у Арсены радзырд « Гигойы куадзæн», кæцыйы æвдыст æрцыд аргъуаны кусджыты æцæг хъуыддæгтæ æвдисын, сæ дыдзæсгомдзинад æргом кæнын, кæцы æвæрд æрцыд царды æцæгдзинады бындурыл. Бакæсæм дзы скъуыддзагмæ:

**Инсценировкæ «Гигойы куадзæн». Архайджытæ интернаты театралон къорд «Малусæг» , йæ разамонæг Дадианаты Неля**

**Амонæг:** Кæд йæ уацмыстæ бирæ не сты Арсенæн , иумæйагæй 20(ссæдзы) бæрц, уæддæр сæ ахадындзинад у егъау. «Цы фæци Асæхмæты ирæд», кæнæ « Афтæ дæр вæййы», « Цуанонтæ», «Хæлæрттæ», «Æхцайы чырын», « Тазырæт», « Царды зилдухæны», «Æнхъæл нæ уыдысты», «Хус къæбæртæ»,»Мырзæджы карьерæ», « Æнæном радзырд», «Хъусой», « Ханиффæйы мæлæт», «Цæукъа æмæ фыркъа», « Джанаспи» сты Арсены сфæлдыстадон бынты ахадындзинад ирон литературæйы историйы, йæ уæлахиздзинад адæмы ног рæстад царды.

Æвдисынц архайджытæ гæххæттыты фыстæй йæ уацмысты сæргæндтæ æмæ амонæг та дзуры йæ хъуыды

**Амонæг:** Арсен канд фæндырдзагъдмæ нæ уыд æмхиц, фæлæ тынг бирæ уарзта кафын, уæлдайдæр, та ирон чызджыты уæздан кафт. Уый сын – иу хъæды лыггæгтæй арæзта чындзытæ.. Къæхтæ, кухтæ сын – иу телтæй бафидар кодта. Дæрддзæф – иу йæхи æрæмбæхста æмæ ивазгæ босты руаджы чындзыты кафын кодта. Сыхбæстæ сæм стырæй, чысылæй кæсынæй не фсæстысты æмæ сыл – иу хъазт бацайдагъ. Уæ рæгъмæ уын хæссæм уыцы кæфтытæй Чызджыты кафт æмæ Хонгæ кафт.

**Кафынц Чызджыты кафт скъола – интернаты ахуырдзаутæ , Хонгæ кафт та Джызæлы клубы кафæн къорд**

**Амонæг:** Иугæр Арсены аивадон æнтыстдзинæдты кой скодтам, уæд йæ фæстаг Азты тынг хæлар æмæ уарзонæй царди композитор Колесниковимæ. Иумæ сæмбæлды рæстæг ын фыссæг арæх касти цардыуаджы, лирикон æмæ хъазæн зарæджы тексттæ. Æмдзæвгæтæн –иу зарыди сæ мелодитæ, композитор та сæ фысгæ кодта. «Он обладал хорощим музыкальным слухом и голосом. Песни его отличаются мелодичностью, чистым, ясным рисунком, выразительностью» - дзуры Колесников.

**Амонæг:**Арсены мелодитæй Ефим Александрович Колесниковы фыстæй мыхуыры разынди æхсæз: « Куытайы зарæг», « Чабæханы зарæг», «Бæройты Бицойы зарæг», «Хуыцауы зарæг», « Уациллайы зарæг». Бæргæ, хъавыди музыкалон пьесæ ныффыссынмæ Арсен, йæ сюжет ын дзургæ дæр ракодта Колесниковæн, цалдæр мелодицы дзы азарыди. Колесников та хъуамæ музыкæ ныффыстаид пьесæмæ, фæлæ сын хæст сæ фæндтæ фехæлдта.Ныртæккæ уын дзы цалдæр мелодийы пианинойый ацæгъддзæн музыкалон скъолайы ахуыргæнæг\_\_\_\_\_\_\_\_\_\_\_\_\_\_\_\_\_\_\_\_\_\_

**Арсены уарзон мелодиты цагъд\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Семинары фæстæ Арсен цалдæр азы хъæуты куыста ахуыргæнæгæй. 1899 азы ахуыргæнджыты съезды 2-аг хатт сæмбæлд Къостайыл. Стыр поэты ныхас ног хъуыдытыл бафтыдта Арсены.

Зын фæндæгтыл цыдис Арсен революцийы размæ. Скъолайы кусгæйæ, йæхи иуварс ласта аргъуанæй, кувынмæ нæ разæнгард кодта ахуырдзауты дæр. Уыйадыл æй систой йæ куыстæй. Мæгуыр æмæ йыл рынчынæй ивгъуыдтой иунæджы æрхæндæг бонтæ. 1902 азы Джызæлы уыд зæхкусджыты сыстад. Сыстад æрцыд саст. Хицауад Арсены фæдыл бафтыд, зылынджын æй кодтой амидингæнæгæй. Цæрыны бар ын нал уыд Цæгат Ирыстоны. Афтыд Хуссармæ. Уым ирон скъолаты 4 азы фæкуыста ахуыргæнæгæй. Фыста радзырдтæ, æрвыста уацхъуыдтæ Фæскавказы газеттæм, æвæрдта сæ, йæхи ныхæстæм гæсгæ, «рæстæджы риссаг фарстытæ», æвдыста сæ прогрессивон хъуыдытæ, хурмæ хаста бынæттон хицауад æмæ дины кусджыты худинаджы митæ, дзырдта адæмы хъуæгтæ æмæ сæ тыхстытыл.

Хуссар Ирæй Арсен афтыд Бетъырбухмæ. «Авзарон, загътон, мæ тыхтæ, цард фыцгæ кæм кæны, уым, — фыста фæстæдæр. Афтæ цардагур æмæ фæндон куыстагур йæхи раппар-баппар кодта иу ранæй иннæмæ. Уымæй кæд йæ тых саст, уæддæр ын фадат уыд дуне йæ алы хуызты фенынæн — уый та у хъæздыг æрмæг сфæлдыстадæн.

Стыр горæты йæ фæндтæ нæ ацыдысты æмæ Калакмæ æрыздæхт. Ног та ралæууыдысты уæззау куысты бонтæ, газетты хицæутты ныхмæ тохы бонтæ. «Æз афтæ нымайын, æмæ журналисты хæс у æхсæнады алы фыддзинады тыххæй хъæлæсыдзагæй хъæр кæнын», — фыста Арсен.

1910 азы Калачы цæуын байдыдта журнал «Æфсир», редактор ын уыд Коцойты Арсен. Журнал хъæздыг уыд алыхуызон æрмæгæй æхсæнадон-рухсадон фарстыты фæдыл, мыхуыр дзы цыдысты ирон æмæ æндæр адæмты фысджыты уацмыстæ, аивадон нывтæ; уацтæ æмæ карикатурæтæ æргом кодтой æхсæнады хъæнтæ, зианхæссæг æгъдæутты мидис. Ам фыццаг хатт фæзындысты Арсены радзырдтæ ирон æвзагыл.

14-æм номыры фæстæ «Æфсир» æхгæд æрцыд. Арсен та абалц кодта Бетъырбухмæ, уым та кусыныл фæлвæрдта газеттæ æмæ журналты. 1912 азы куыста корректорæй Ленины «Правда»-йы, мыхуыры дзы рауагъта йæхи тæлмацæй дыууæ радзырды — «Цуанонтæ» æмæ «Хæлæрттæ».

Бирæ рахау-бахау ма бахъуыд Арсены революцийы агъоммæ, бирæ зынтæ федта «царды зилдухæнты». Советон дуджы кодта ахсджиаг æхсæнадон-рухсадон куыст. Бирæ хъару ратта Хуссар æмæ Цæгат Ирыстоны советон мыхуыры хъуыддаг нывыл саразынæн. Газет «Хурзæрин» æмæ журнал «Фидиуæджы» куысты уыди разамынддæттæг.

Арсены æхсæнадон-рухсадон æмæ сфæлдыстадон куыстæн стыр аргъ скодта Советон хицауад: фыссæг 1939 азы хорзæхджын æрцыд орден «Кады нысанæй».

Коцойты Арсен амард 1944 азы 4 февралы. Цытджынæй йæ бавæрдтой Къостайы музейы кæрты.

**Фыссæджы сфæлдыстады сæйраг миниуджытæ** Арсены цард æмæ сфæлдыстады тыххæй бирæ фыст ис ирон литературæзонæн ахуырады, уыдоны ис арф æмæ раст хатдзæгтæ, ис сæ бирæ къуыхцытæ дæр. Фæлæ ам æнæ зæгъгæ нæй фыссæджы сфæлдыстады сæйраг миниуджыты тыххæй.

Арсен уыд царды трагизмы нывгæнæг, йæ радзырдтæн куыд се ’рмæг, афтæ сæ сюжетон арæзт æмæ сæ архайджыты хъысмæттæ дæр нывæст цæуынц трагедийы ахорæнтæй. Уыцы хъуыддаг, иуæй, цыдис, фыссæг цы цард æвдыста, уый æцæгдзинадæй, уый æхсæнад æмæ социалон уавæртæй, иннæмæй та, цыдис Арсены сфæлдыстады хиадæй.

Арсен лыстæг каст царды æгъдæуттæм æмæ фæзындтытæм, адæймаджы архайд æмæ йæ уды кондмæ. Уымæ гæсгæ йæ уацмысты æрмæг вæййы бæлвырд æмæ æцæгдзинад, йæ хъайтарты зæрдæйы уаг æвдыст фæцæуы парахатæй, реализмы фæрæзтæй, йæ фæлгонцты миниуджытæн сæ равзæрæн вæййы æхсæнадон уагæвæрдæй. Тугисыны æгъдау уыд æппæт адæмты царды дæр бæлвырд историон къæпхæнтыл. Уымæй æнусондæр та у маст исыны хъуыддаг. Фæлæ уыдæттæ Арсен æвдисы национ царды хуызты, йæ архайджыты хи сæрмагонд удыхъæдмæ гæсгæ.

Ирмæ фидис фыдбылызæн баззад. Уый тыххæй бирæ æвдисæнтæ ис нæ адæмон сфæлдыстады. «Фидис» схуыдта йæ фыццаг радзырд Коцойты Арсен дæр, фæстæдæр ыл ногæй бакуыста æмæ рацыд æндæр сæргондимæ — «Сæумæрайсом».